Machon
Machon seu Macho (Graece Μάχων), origine aut Sicyonius aut Corinthius, fuit poëta Graecus. Alexandriae medio saeculo III a.C.n. floruit: ibi Aristophanem Byzantium "de partibus comoediae" docuisse dicitur. Auctor fuit ludorum scaenicorum fere trium in serie comoediae novae Atheniensis enumeratorum (sed Alexandriae, non Athenis, doctorum), quorum fragmenta exigua supersunt. Innotuit praecipue tamquam auctor carminis versibus iambicis compositi cui titulus est Chriae (Χρείαι, "Anecdota"), historias breves comprehendentis de vita hetaerarum et parasitorum, i.e. meretricum et adulatorum Atheniensium. Ex hoc opere versus 462 apud Athenaei Deipnosophistas servantur.